LV Eiropas Savienības Oficiālais Vēstnesis L 85/27

EBTA UZRAUDZĪBAS IESTĀDES LĒMUMS

Nr. 8/11/COL

(2011. gada 26. janvāris),

ar ko groza Līguma par Eiropas Ekonomikas zonu I pielikuma I nodaļas 1.2. daļas 39. punktā iekļauto sarakstu, kurā norādīti Īslandes un Norvēģijas robežkontroles punkti, kas ir apstiprināti veterinārajām pārbaudēm attiecībā uz dzīviem dzīvniekiem un dzīvnieku izcelsmes produktiem no trešām valstīm, un ar ko atceļ EBTA Uzraudzības iestādes 2010. gada 10. februāra Lēmumu Nr. 43/10/COL

EBTA UZRAUDZĪBAS IESTĀDE,

ņemot vērā EEZ līguma I pielikuma I nodaļas ievaddaļas 4.B punkta 1. un 3. apakšpunktu un 5. punkta b) apakšpunktu,

ņemot vērā EEZ līguma I pielikuma I nodaļas 1.1.4. punktā minēto tiesību aktu (Padomes 1997. gada 18. decembra Direktīva 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm), kas grozīts un pielāgots EEZ līgumam ar pielāgojumiem pa nozarēm, kuri norādīti minētā līguma I pielikumā, un jo īpaši tā 6. panta 2. punktu,

ņemot vērā EEZ līguma I pielikuma I nodaļas 1.1.5. punktā minēto tiesību aktu (Padomes 1991. gada 15. jūlija Direktīva 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK), kas grozīts un pielāgots EEZ līgumam ar pielāgojumiem pa nozarēm, kuri norādīti minētā līguma I pielikumā, un jo īpaši tā 6. panta 4. punktu,

ņemot vērā EEZ līguma I pielikuma I nodaļas 1.2.111. punktā minēto tiesību aktu (Komisijas 2001. gada 21. novembra Lēmums 2001/812/EK, ar kuru nosaka prasības attiecībā uz to robežkontroles punktu apstiprināšanu, kuri atbild par veterinārām pārbaudēm produktiem, ko ieved Kopienā no trešām valstīm) ar grozījumiem un jo īpaši tā 3. panta 5. punktu,

tā kā:

EBTA Uzraudzības iestāde (Iestāde) ar 2010. gada 10. februāra Lēmumu Nr. 43/10/COL (1) atcēla savu 2008. gada 21. maija Lēmumu Nr. 301/08/COL (2) un sagatavoja jaunu to Īslandes un Norvēģijas robežkontroles punktu sarakstu, kas apstiprināti veterinārajām pārbaudēm attiecībā uz dzīviem dzīvniekiem un dzīvnieku izcelsmes produktiem no trešām valstīm.

Norvēģijas valdība pieprasīja pievienot jaunu robežkontroles punktu Florø attiecībā uz NHC-NT(6)(16) kategorijām un ierakstīt sarakstā jaunu robežkontroles punktu Larvik attiecībā uz HC(2) kategoriju. Norvēģijas valdība pieprasīja arī ierakstīt sarakstā HC-T(CH)(1)(2)(3), HC-NT(6) un NHC-NT(6) papildu kategorijas pārbaužu centrā Skutvik robežkontroles punktā Ålesund un ierakstīt sarakstā HC-NT(1)(2)(3) papildu kategoriju robežkontroles punktā Kirkenes.

No 2010. gada 8. līdz 12. novembrim Iestāde veica kopīgu pārbaudi ar Eiropas Komisiju. Minētās pārbaudes gaitā tika apmeklēti ierosinātie Larvik un Florø robežkontroles punkti, kā arī robežkontroles punkti Ålesund ostā (Traces kods NO AES 1), Kirkenes ostā (Traces kods NO KKN 1).

Pamatojoties uz kopīgās pārbaudes laikā veiktajiem novērojumiem, 2010. gada 12. novembrī Iestādes un Eiropas Komisijas inspektori parakstīja kopēju rekomendāciju.

Attiecīgi tiek ierosināts:

— pārbaužu centra Skutvik robežkontroles punktā Ålesund sarakstam pievienot papildu kategorijas: dzesināti, iepakoti zivsaimniecības produkti – HC-T(CH)(1)(2)(3) – un pārtikā lietojami un nelietojami šķidrie tauki, eļļas, zivju eļļa – HC-NT(6) un NHC-NT(6),

— robežkontroles punkta Kirkenes sarakstam pievienot produktu kategoriju: pārtikā lietojami iepakoti zivsaimniecības produkti, kas uzglabājami istabas temperatūrā, – HC-NT(1)(2)(3),

— sarakstam pievienot jaunu robežkontroles punktu ar jaunu Traces kodu – robežkontroles punktu Larvik (Traces kods NO LAR 1), P veids ar produktu kategoriju: pārtikā lietojami iepakoti produkti,

— sarakstam pievienot jaunu robežkontroles punktu ar jaunu Traces kodu – robežkontroles punktu Florø (Traces kods NO FRO 1), P veids ar produktu kategoriju: pārtikā nelietojama zivju eļļa un zivju milti. Robežkontroles punkts jāuzskaita kā NHC-NT(6)(16).

Iestāde ar savu Lēmumu Nr. 467/10/COL ir nodevusi šo jautājumu EBTA Veterinārijas komitejai, kas palīdz EBTA Uzraudzības iestādei. Šajā lēmumā paredzētie pasākumi ir saskaņā ar atzinumu, ko sniegusi EBTA Veterinārijas komiteja, kas palīdz EBTA Uzraudzības iestādei,

IR PIEŅĒMUSI ŠO LĒMUMU.

1. pants

Veterinārās pārbaudes attiecībā uz dzīviem dzīvniekiem un dzīvnieku izcelsmes produktiem, ko ieved Īslandē un Norvēģijā no trešām valstīm, veic kompetentās valstu iestādes apstiprinātajos robežkontroles punktos, kas iekļauti sarakstā šā lēmuma pielikumā.

2. pants

Ar šo atceļ EBTA Uzraudzības iestādes 2010. gada 10. februāra Lēmumu Nr. 43/10/COL.

3. pants

Šis lēmums stājas spēkā 2011. gada 26. janvārī.

4. pants

Šis lēmums ir adresēts Īslandei un Norvēģijai.

5. pants

Autentisks ir tikai šā lēmuma teksts angļu valodā.

Briselē, 2011. gada 26. janvārī EBTA Uzraudzības iestādes vārdā – priekšsēdētājs Per SANDERUD kolēģijas loceklis Sverrir Haukur GUNNLAUGSSON

(1) OV L 256, 30.9.2010., 30. lpp., un EEZ papildinājums Nr. 53, 30.9.2010., 1. lpp.

(2) OV L 41, 12.2.2009., 28. lpp., un EEZ papildinājums Nr. 7, 12.2.2009., 6. lpp.